Na tri otázky odpovedala vydavateľka Jana H. Hoffstädter. Ponúkame vám výber z kníh a prinášame zopár úryvkov z textov kníhkupkýň Artfora.‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
Píšeme vám o vydavateľstve
V Artfore považujeme vzťahy za dôležité a myslíme si, že sa o ne treba starať. Aj o vzťahy medzi nami – ako kníhkupectvom – a vydavateľstvami. Takáto starostlivosť môže mať rôzne podoby. Rozhodli sme sa, že sa s vydavateľstvami budeme rozprávať a budeme vám písať o ich knihách a ich práci.
Prvým vydavateľstvom, o ktorom vám píšeme, je E.J. Publishing.
S vydavateľstvom E.J. sme v kontakte od ich prvých kníh, ba možno aj skôr. Je to vydavateľstvo z „našej“ štvrte. Vydavateľka Jana H. Hoffstädter sa u nás v kníhkupectve zastaví minimálne raz za týždeň. Niekedy so sebou privedie autorky alebo autorov, ukáže im, kde majú u nás miesto ich knihy, niekedy knihy aj podpíšu. Minulý týždeň bola u nás Elena Fischer, dávnejšie nás navštívili Olja Savičević či Saša Filipenko. Jana H. Hoffstädter odpovedala na tri otázky. Ďalej vám ponúkame výber z kníh vydavateľstva E.J. a prinášame zopár úryvkov z textov kníhkupkýň Artfora.
Rozhovor
Ako a prečo vydavateľstvo E.J. vzniklo? Čo Ťa k tomu viedlo? Mohlo by sa zdať, že vzniklo náhodou, z nejakého náhleho popudu, avšak opak je pravdou. Spätne je celkom zrejmé, že moja cesta cez písanie, čítanie, nemecký jazyk a (platonickú) lásku k ilustrácii a pekným vizuálom postupne, ale isto viedla práve k založeniu vydavateľstva, v ktorom sa všetko spája. Prvou vydanou knižkou bola v roku 2018 moja srdcová záležitosť z detstva, ktorá vyšla v druhom slovenskom vydaní. Ako by si charakterizovala zameranie vášho vydavateľstva? Teda ako by pokračovala veta: „Vydávame knihy pre...“ alebo „Vydávame knihy, ktoré...“ Vydávame knihy pre deti, mladých ľudí a komiksy. To je našou hlavnou náplňou, no postupne sme začali pridávať aj zaujímavé tituly pre dospelých. Naše knihy by mali byť krásne zvnútra aj zvonka, o to sa snažíme pri každom titule. Z ktorých vašich kníh sa teraz najviac tešíš a na aké vaše knihy sa do konca roka môžeme tešiť my? Teším sa asi zo všetkých, no veľmi sa dojímam pri každom komikse, ktorý sa nám podarí vydať, lebo to je náročná disciplína (aj finančne). Na budúci rok vyjde prvý komiks pre dospelé publikum s názvom Poď! od Dávida Marcina. Bude skvelý. Tiež sa teším, ak sa nám podarí vydať knižku s témou, ktorú čitateľstvo ocení, naposledy napríklad titul o perimenopauze pre ženy v strednom veku s názvom Tvoje najlepšie roky. Samozrejme ma nesmierne tešia všetky naše detské tituly. Najbližšie vydáme (ešte do konca roka 2025) druhý diel komiksu Ariol a začiatkom nového roka nádhernú obrázkovú knihu o tichu s názvom Návšteva.
Kníhkupkyne o knihách
Veronika Michalová o knihe Najkrajšia verzia: „Táto kniha ma zasiahla kdesi hlboko. Nie je to ľahká kniha. Dá sa tak prečítať, no je to potom nesprávne čítanie, myslím si. Je to príbeh ženy, ktorá odíde od svojho partnera, pretože ju škrtil a vyhrážal sa jej. Je to príbeh o tom, ako ona sama hľadá odpoveď na otázku: ako som sa sem dostala. (...) Je to ale aj príbeh o nádeji, že traumu síce nevieme vymazať, ale vieme, jej napriek, ísť ďalej, nie prekonať, ani zabudnúť, ale spracovať a prijať najkrajšiu verziu a vziať svoj príbeh do vlastných rúk. Je to veľmi ťažká kniha v tom, že nevysvetľuje a mnohé len naznačuje. No nie je vlastne taký aj život?“
Tamara Leontiev o knihe Tvoje najlepšie roky: „Je to mimoriadne užitočné čítanie nielen pre štyridsiatničky. Číta sa ľahko a fakty z nej sa prirodzene a bez námahy uchytávajú. Veľmi veľmi dôležitá téma, vďaka za ňu.“
Veronika Michalová o knihe Letá s Máriou : „Kniha Letá s Máriou je o rôznych generáciách jednej rodiny – vždy sa tam totiž nejaká žena volala Mária. Sú to také pohľadnice, útržky z ich životov, ktoré sa vzájomne preplietajú. A celé sa to odohráva v Chorvátsku. (...) Keď vás zaujíma pohľad na históriu krajiny cez príbehy obyčajných žien rôznych generácií, tak toto tam je tiež. Odporúčam.“
Výber kníh
Newsletter Píšeme vám o vydavateľstve pripravujú kníhkupkyne a kníhupci bratislavského Artfora.
❤️ Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.